**Gode foresatte**  Desember 2017

I dag er det 20. desember og tradisjonen tro har det blitt spilt håndball og fotballkamper mellom elever og voksne til stormende jubel fra et begeistret publikum. Fredag møtes små og store

igjen til et av årets store høydepunkter, felles juleavslutning. Det øves til begivenheten og det merkes nå i alle klasserom at vi nærmer oss juleferie.

Høsten har gått fort og tiden har vært fylt med innholdsrike skoledager og aktiv læring på alle trinn. Elevene møter utfordringer og opplever mestring. Dette skaper utvikling og fremgang. I tillegg til læring av grunnleggende ferdigheter er utvikling av sosial kompetanse skolens fremste oppgave. Et trygt og godt skolemiljø er avgjørende for at læring og utvikling skjer. Det er i fellesskapet dette formes og i relasjoner mellom ansatte og elever, og elever seg imellom.

I høst har skolen hatt månedlige samlinger med fokus på fellesskapsopplevelser. Vi synger og danser sammen, opptrer for hverandre og øver oss på å være et godt publikum. Elevrådet engasjerer seg i skolemiljøet og bidrar for å øke trivselen på skolen. Elevrådet og FAU er viktige stemmer å lytte til, og FAU er en viktig bidragsyter til skolen.

Mange av elevene våre tar skolebuss hver dag og vi ser det må fokuseres mer på forebyggende arbeid for å sikre at tiden på bussen oppleves like trygg og god for alle. Som del i dette skal representanter fra Trønderbilene, FAU og elevrådet delta på en klassevandring i uka etter jul. Den gode samtalen går aldri av moten og gjennom faktabasert informasjon håper vi at treffet fremmer ønsket adferd gjennom større forståelse for trafikksikkerhet og hva som er god oppførsel på skolebussen. Jeg ber også alle dere bilister være varsomme i møte med skolebussen. Det er spesielt sårbart med tanke på elever som skal krysse veibanen etter avstigning.

Kulturskolen er en aktiv samarbeidspartner og bidrar inn på flere trinn med sine ressurser og kompetanse. Dette gir økt kvalitet og bredde i tilbudet til våre elever.

Botngård skole har et allsidig og kompetent personale som hver dag gjør en grundig og god jobb med å skape rammer og faglig innhold i skolehverdagen. Personalet er utviklingsorientert og opptatt av å skape en skole som møter dagens og morgensdagens behov. Personalet er klare for nye spennende oppgaver i året som kommer.

Jeg vil takke dere foresatte for samarbeidet gjennom høsten. Dere er skolens viktigste samarbeidspartner og gode støttespillere. Deres engasjement på ulike områder bidrar til å gjøre skolemiljøet og oppvekstsvilkårene bedre for alle våre felles barn og unge.

En riktig god jul og godt nytt år ønskes dere alle fra oss på Botngård skole.

Vennlig hilsen

Magdele Presthus Johansen, rektor.